‘Bethlehem-ster’ dán gesienArgieffoto bloot ter illustrasie (Foto: Unsplash) Die twee grootste planete in die sonnestelsel sal kort voor Kersfees met die blote oog die naaste nog in sowat 800 jaar aan mekaar te sien wees. Saturnus en Jupiter sal op 21 Desember sowat ’n uur ná sonsonder in die suidweste ’n tiende van ’n graad uit mekaar vir sterrekykers voorkom. Dié twee planete was in 1623 laas so naby aan mekaar hoewel dié gebeurtenis destyds weens astronomiese toestande waarskynlik nie deur aardbewoners gesien kon word nie. Die verskynsel staan bekend as “die groot konjunksie” terwyl sommige sterrekundiges daarna as die “Kersster” verwys vanweë die oortuiging dat die Bybelse verhaal van die Betlehem-ster moontlik ŉ konjunksie van twee planete kon wees. Venus en Jupiter was egter ongeveer 2 000 jaar gelede die naaste aan mekaar, nié Saturnus en Jupiter nie. Volgens EarthSky was só ’n noue konjunksie met die blote oog laas in 1226 gesien. Nasa se Night Sky Network berig sterrekykers sal van 15 tot 18 Desember Saturnus en Jupiter nader aanmekaar kan sien beweeg sou hulle 45 minute ná sonsondergang in die weste kyk. “Hou in gedagte dat hoewel die twee gasreuse naby kan voorkom, hulle in werklikheid honderde miljoene kilometers uitmekaar is,” wys Nasa daarop. Bykomende bronne: NBC News, New York Post